Ruotsin seuraavaksi puolustusministeriksi veikkailtu Karin Enström sanoo, että Suomen ja Ruotsin yhteistyö ei korvaa jäsenyyttä sotilasliitossa.

Ruotsin entinen ja mahdollisesti myös tuleva puolustusministeri Karin Enström sanoo Turun Sanomille, että jos kansainvälinen tilanne huononee, Ruotsin täytyy vahvistaa puolustusbudjettiaan ja aloittaa keskustelu Nato-jäsenyydestä.

– Toki ennen päätöksiä Ruotsissa täytyy ensin päästä yhteisymmärrykseen Nato-jäsenyydestä, Enström vastaa viitaten istuvan hallituksen sosialidemokraatteihin ja vihreisiin, Enström sanoo.

– Ja tällä hetkellä kansainvälinen tilanne ei näytä hyvältä, hän lisää.

Enström haluaa syventää puolustusyhteistyötä Suomen kanssa. Läheiseen kumppanuuteen sisältyisi, ettei Ruotsi jätä Suomea pimentoon omasta Nato-ratkaisustaan.

– Suomella ei kuitenkaan ole veto-oikeutta Ruotsin Nato-jäsenyyteen, Enström linjaa.

Hän painottaa, ettei Suomen kanssa tehtävä yhteistyö korvaa Natoa, vaan täydentää sitä.

Puolustusministeri Jussi Niinistön (ps.) esiin ottama kysymys Ahvenanmaan puolustamisesta saa Enströmin varovaiseksi.

– Tämä on herkkä aihe, koska Ahvenanmaasta on kansainvälinen sopimus. Tämä ei oikeastaan ole minun kommentoitavissani oleva asia, mutta minä kyllä ymmärrän, miksi Niinistö nosti asian esiin, Enström toteaa.

Enström on vahva kandidaatti myös puolustusministerin salkun seuraavaksi haltijaksi, jos hänen puolueensa maltillinen kokoomus voittaa vaalit 2018 ja palaa valtaan.